**Mødrehjælpen Hillerød Lokalforening**

**Bestyrelsens Beretning for året 2021**

I 2021 lancerede Mødrehjælpen en ny 5 års strategi ”Ingen børnefamilier skal stå alene”. En strategi, der bygger videre på Mødrehjælpens mangeårige tradition, viden og kunnen, samt sætter kikkerten for øjet og skuer frem, med den viden vi nu har om familiers behov. Strategien er bygget op om 4 hovedområder: – En god start - Ud af Krisen - En del af fællesskabet - En stærk stemme. Strategiens mål er bl. a. at gøre det lettere at få den hjælp, man har brug for, samt at sikre en stærkere kobling mellem frivilligindsatser og rådgivningen, så familierne får en mere helhedsorienteret hjælp.

I juni mødtes bestyrelsen med vores kollegaer fra Helsingør, Egedal og Lyngby i Præstevang Kirkes lokaler til orientering og debat om strategien ved vicedirektør Trine Schaldemose og foreningskonsulent Jakob Knudsen. Det er altid en mundfuld at tygge en ny strategi igennem – men vi må huske, at mange af de aktiviteter, vi har i lokalforeningen, stemmer godt ind i de 4 strategimål, f.eks. opfylder “Bondegårdsturen” familiernes behov for at komme – **Ud af krisen** og være – **En del af fællesskabet.**

I Mødrehjælpen Hillerød startede vi året med, at butikken var lukket grundet coronarestriktionerne. Vi prøvede for første gang at holde generalforsamling online – og det gik. Vi prøvede kræfter med ”Click and collect” for at få lidt salg i gang, dog uden succes. Så glæden var enorm, da vi måtte åbne igen d 1/3-21

Vores butik på Torvet 7, er vores hjerte. Gennem de utrolig mange og vedholdende donationer fra Hillerøds borgere, samt de lækre unika som ”Garn til Barn” nørklerne og andre laver, har vi en butik, vi er stolte af, og det mærker vores kunder! Det giver et stærkt fundament, nu på 8 år! – Ved årets udgang kunne vi konstatere, at vores frygt for årets omsætning, grundet nedlukningen i årets begyndelse, blev gjort til skamme.

I 2021 beløb salget i butikken sig til 749.288 kr. mod 618.263 kr. kr. i 2020. Et flot resultat, vi kan være meget stolte af.

Ved udgangen af året var vi 60 frivillige, og heraf var 42 primært butiksfrivillige.

Ud over vores butik har vi vores aktiviteter i lokalforeningen.

Vi var i 2020 11 frivillige, hvoraf 2 er tovholdere. Disse fik ”Den Rullende Kagemand” ud til 47 børn, et lavere antal end året før, da “Kagemanden” også fik coronarestriktionerne at mærke, men vi var kreative og lavede en light- udgave, så fødselsdagsbørnene alligevel kunne fejres i den nærmeste familie.

Da coronarestriktionerne holdt butikken og aktiviteter lukkede i vinterferien 2021, var vi kreative og lavede 25 kreaposer, som vi uddelte til familier, der søgte. En kreapose indholdt f.eks. spil, tegnesager og bøger fra butikken og kvikbolle/kageblandinger, som vi fik doneret.

Vi havde i 2021 et stort ønske om at lave en aktivitet for familier. Vi fik i samarbejde med spejderne fra Birgitte Gøie gruppen lavet ”Prøv at går til spejder” – 3 familiesøndage med temaer som f.eks. – “Ven med Naturen”. Vi måtte dog sande, at det ikke bed på familierne, derfor fortsætter denne aktivitet ikke.

I september kom der melding fra Mødrehjælpen KBH om, at vi kunne søge Stimuli- puljemidler, som regeringen havde vedtaget for at sætte gang i oplevelsesindustrien. Første pulje på 85.700 kr. blev søgt, og sammen med ture, vi selv har financieret, har vi haft familier afsted på vores signaturaktivitet: “Bondegårdsturen”. Vi havde en tur ZOO, KBH med egen bus. Vi var på Bellevue Teater og se “Vildheksen”, i Royal Stage, Hillerød og se “Pippi” samt en juleforestilling i Slotsbio. Vi lavede “BØF og BIO”: – gavekort til familier, der kunne komme ud at spise og i biffen, og vi har gavekort til Bakken og Tivoli, der venter på at blive brugt i løbet af foråret. I alt havde vi 140 brugere og 16 frivillige afsted.

Vi startede “Tumlestik” op i Brohuset, Hillerød øst for børn op til 3 år, en aktivitet under ”Barnets første 1000 dage”. 2 tovholdere fra os og børnefysioterapeut Mie Heering fik mødrene til at tumle med deres babyer i alt 10 gange. Det var en stor succes og fortsætter i 2022 med et forårs- og et efterårshold af 8 gange.

Butikken modtager langt mere tøj, end vi kan sælge, og noget af dette tøj anvendes til gratis start- og børnepakker, som udleveres i samarbejde med sundhedsplejersker m.fl.  I 2021 udleverede vi 50 start- og børnepakker.

Som altid har strikkepinde, hæklenåle og nål og tråd glødet i ”Fra Garn til Barn”, lokalforeningens hækle- strikke- og syklub. De mange fantastiske kreationer høstede sidste år mange komplimenter fra kunderne og os kollegaer. Ikke mindst et godt salg med kampagnen ”Jul i juli”, fik stor opmærksomhed. - Interesserede kunne købe nissehue- strikkekid og forære lokalforeningerne de færdige nissehuer, der skulle sælges for 100 kr. pr styk, penge, som skulle gå til den nationale julehjælp, Vi modtog 200 styk og solgte 174!

For 4 år i træk havde vi ”Juleønsket”. Juletræet stod i butikken hele december, flot pyntet med kuverter med børns julegaveønsker.  Børn fra økonomisk trængte familier kunne søge om en julegave. Kunder og andre kunne tage en kuvert, købe gaven og aflevere den i butikken, hvorefter gaven blev givet videre til de respektive familier. I 2021 slog “Juleønsket” igen rekord med 352 børn, der fik opfyldt deres julegaveønske. Sidste år hjalp “Juleønsket” 174 familier. I år styrkede vi vores samarbejde med frivillige fra Brohuset, Hillerød øst og Frivilligforeningen, Helsinge/Græsted

Bestyrelsen valgte at give 50.000 kr. til hovedorganisationens julehjælp. I alt har 172 familier fra vores optageområde fået bevilliget Mødrehjælpens nationale julehjælp.

Logen “Rosendal” ønskede igen i 2021 at støtte i alt 54 familier med en julepose med alt godt til julemiddagen, hvilket var en ny rekord.

Året sluttede med vores flotte julekoncert ved” Ensemble Hovaldt” i Præstevang kirke. Det var med tilbageholdt åndedræt, at vi heldigvis kunne afvikle denne fantastiske koncert med vores justitsminister som hovedtaler, da koncerten sidste år måtte aflyses grundet corona- restriktionerne.

Foreningens bestyrelse har afholdt 9 bestyrelsesmøder over året, og dertil kommer mange mindre møder på kryds og tværs.  Bestyrelsens medlemmer har tilsammen lagt ca. 1300 timer i arbejdet i årets løb.

Vi har en række udvalg/råd.  Et butiksråd, der sørger for den daglige drift af butikken, udskiftning af varer, prissætning efter hovedorganisationens retningslinjer etc. Et legetøjsudvalg, der kritisk gennemgår legetøj og prismærker. Vi har vindues-pynterne, som med stor opfindsomhed, holder butikkens vinduer “up to date” og attraktive. Disse udvalg er besat af frivillige, der løbende er på valg.

Også skal der **takkes**:

Vi vil gerne takke de mange, der støttede vores arbejde økonomisk i 2021:

“Den lille Færge”, “Ensemble Hovaldt”, “Inner Wheel”, “Hillerød Kalenderen”, “Rotary Hillerød”, Heidi Helmuth/ “Fru Pigalopp”, DGI fra projektet “Stærkere/sjovere sammen”

“Logen Rosendal”, der har doneret julekurve, chokolade fra HP, og det altid lækre bagværk fra Morells bageri.

REMA 1000, Milnersvej og Skansevej, samt MENY for donationer til vores kreaposer og påskeæg. Superbrugsen Ullerød for donation af sandwich, da vi var på tur til Bellevue og se “Vildheksen”, samt Jakobsen Pita der gav mad til alle deltagere i ZOO- turen.

Vi vil takke for samarbejdet i 2021 med DGI Hillerød,” Round Table”, Frederiksborg, Martin Bjørn/ restaurant “Teddy by Bjørn", Spejderne – Birgitte Gøie gruppen.

De mange, mange borgere, der donerer tøj, legetøj og udstyr, som vi kan sælge i vores butik. Samt alle dem, der donerede en gave til “Juleønsket”.

Anonyme borgere, der har givet et pengebeløb til lokalforeningen.

**Tak** skal lyde til bestyrelsen – tak for hjælpen, støtten og tålmodigheden i mit første år som formand. Tak for de mange timer I har lagt i 2021´s bestyrelsesarbejde.

Ved denne generalforsamling ønsker næstformand Dorte Avnstrup, kasser Lis Egholm og suppleant Birgit Hansen ikke at genopstille. På Mødrehjælpen Hillerøds vegne vil jeg sige jer alle tre stor tak for jeres arbejde i bestyrelsen.

Den største tak skal lyde til **alle** frivillige i Mødrehjælpen Hillerød.

Tak for den kæmpe indsats I yder hver dag, hver uge, hver måned – året rundt. I knokler, I bærer Mødrehjælpen Hillerød frem – frem til det fælles mål, vi har – om at give børn i vores optageområde muligheder – om det er muligheden for tøj, legetøj, en god bog og/ eller oplevelse, når de deltager i vores aktiviteter. I er flittige, I er kritiske, I er sjove… bliv endelig ved med det.

Med den store opbakning vi har lokalt og det, vi kan sammen i Mødrehjælpen Hillerød, er jeg sikke på, at vi får et fantastisk 2022!

Hillerød den 3/2-22

På bestyrelsens vegne

Jette Olsen